РАБОТЕН ДОКУМЕНТ НА КОМИСИЯТА предшестващ предложението за изменение на Финансовия регламент чрез въвеждане на нов дял относно финансирането на европейски политически партии /* COM/2012/0500 final */





РАБОТЕН ДОКУМЕНТ НА КОМИСИЯТА предшестващ предложението за изменение на Финансовия регламент чрез въвеждане на нов дял относно финансирането на европейски политически партии 1. Въведение 1.1. Представяне като работен документ В настоящия документ, който не е официално предложение на Комисията, се представят измененията, които могат да бъдат необходими за Финансовия регламент (наричан по-нататък „ФР“[1]), в ревизиран вид след неговото преразглеждане на всеки три години. Въпреки това, тъй като новият ФР все още не е официално приет, Комисията може само да представи своето предложение под формата на работен документ. Това ще позволи на Комисията и на законодателния орган да имат обща визия за реформите по отношение на европейските политически партии и европейските политически фондации. След като новият ФР бъде приет, намерението на Комисията е да представи официално законодателно предложение. 1.2. Обосновка за изменение на ФР Необходимо е да се измени ФР, за да се вземат предвид промените, представени в предложението на Комисията за регламент на Европейския парламент и на Съвета относно статута и финансирането на европейските политически партии и европейските политически фондации, който ще замени настоящия Регламент (ЕО) № 2004/2003[2]. В изпълнение на член 224 от Договора за функционирането на Европейския съюз (ДФЕС) това предложение съдържа нови правила по отношение на, inter alia, финансирането на политическите партии и на политическите фондации на европейско равнище. За да бъдат ефективни, се изисква те да са придружени от съответен набор от финансови правила, залегнали в ФР. Предлага се нов дял „Вноски“ да се добави в края на част втора на преразгледания ФР („Специална част“), точно преди част три („Преходни и заключителни разпоредби“). Планираните промени са посочени в приложение. На последно място, не се предвижда на този етап да има делегиран акт въз основа на член 290 от ДФЕС за този нов дял. 2. Изменения, предложени от службите на Комисията 2.1. Нов дял във ФР: „Вноски за европейски политически партии“ Предложението следва резолюцията на ЕП относно финансирането на европейските политически партии (доклада Giannakou)[3], с която се определя, че с оглед на натрупания опит, финансирането на европейските политически партии и европейските политически фондации следва да се подобри по отношение на редица въпроси. По-специално, с нея се призовава да се сложи край на системата за отпускане на безвъзмездни средства и да се създаде нов финансов инструмент във ФР — „посветен изцяло и разработен специално за финансиране на европейски партии и фондации. След внимателен анализ се предлага политическите партии действително да се финансират чрез нов инструмент („вноски“), както е показано в настоящото проектопредложение, вместо чрез оперативни безвъзмездни средства, какъвто е случаят понастоящем. Що се отнася до европейските политически фондации, се счита, че те следва да продължат да получават безвъзмездни средства за оперативни разходи. Искането на Европейския парламент да се изключат също европейските политически фондации от системата за отпускане на безвъзмездни средства не е обосновано, като се има предвид фактът, че европейските политически фондации нямат същите особености като европейските политически партии. В допълнение към това, по-голямата част от опасенията, изразени от Европейския парламент по отношение на трудностите, с които се сблъскват тези фондации, по действащия в момента ФР[4] следва да отпаднат с влизането в сила на преразгледания ФР, с който се премахва необходимостта от специфични дерогации. Това се отнася най-вече за възможността за фондациите да получават цялата сума на предварителното финансиране без депозиране на гаранция, както и да се формират финансови резерви от свои собствени ресурси, тъй като сумите, предназначени за тези резерви, не се вземат предвид за целите на проверката за спазването на правилото за недопускане на печалба. Вноските за европейските политически партии се основават на модел, подобен на системата за отпускане на безвъзмездни средства, но с особеностите, които са подробнo описани по-долу. 2.2. Основни изменения в сравнение с настоящата система за отпускане на безвъзмездни средства. Основните разлики между предвидените вноски и безвъзмездните средства са следните: 2.2.1. Премахване на „годишната работна програма“ В раздел18 от доклада Giannakou, цитиран по-горе, се изисква премахване на годишната работна програма за европейските политически партии, като се изтъква, че това предварително условие е неподходящо за тях и не се изисква от законодателството на никоя държава членка. По-специално, дейността на политическите партии изисква в много по-голяма степен гъвкавост и реакция на текущите събития, отколкото степента, наложена от системата на безвъзмездните средства, която изисква представянето на годишна работна програма и предварителен бюджет в искането за финансиране. По тази причина вноските следва да бъдат отпускани без наличието на годишни работни програми или прогнозни оперативни бюджети. 2.2.2. Въвеждане на критерии за допустимост Критериите за допустимост за финансиране на политическите партии са въведени в съответствие с предложението за регламент относно статута и финансирането на европейските политически партии и европейските политически фондации. На практика отговорният разпоредител с бюджетни кредити трябва да поиска директно от регистъра на европейските политически партии (създаден в ЕП) сертификати, потвърждаващи, че европейските политически партии са надлежно регистрирани и изпълняват съответните задължения (например представяне на отчети) и не са прекратили своята дейност или не са били предмет на никакви административни санкции, както е предвидено в това гореизложено предложение за регламент. 2.2.3. Премахване на критериите за подбор Критериите за подбор няма да се изискват в новия дял, тъй като има малка полза от проверка на финансовата и оперативна способност на европейските политически партии да представляват своите граждани, a fortiori когато няма предадена годишна работна програма или прогнозен бюджет. 2.2.4. Контрол на техните законови задължения Въведена е разпоредба, с която ще се изисква изрично европейските политически партии да не подлежат на изключване от регистъра или не да са предмет на административна санкция по време на финансовата година, за която се отнася вноската. В такива случаи, техните вноски ще бъдат намалени или прекратени и всяко изплатено предварително финансиране ще бъде възстановено. Отговорният разпоредител с бюджетни кредити следва да поиска такова потвърждение от регистъра на ЕП преди плащането на салдото. 2.2.5. Контрол на разходите, а не на действията Излизането от настоящата система на безвъзмездни средства, което е предмет на работна програма и прогнозен бюджет, не следва да се възприема като картбланш, което да позволява на политическите партии да злоупотребяват със средствата на ЕС. Докато финансова подкрепа следва бъде отпускана без годишна работна програма и прогнозен оперативен бюджет, европейските политически партии следва да обосноват ex post разумното използване на средствата на Съюза. По-специално, отговорният разпоредител с бюджетни кредити следва да провери дали средствата на ЕС са били използвани за плащане на възстановимите разходи, както е посочено в поканата за вноски, в рамките на сроковете, определени в настоящия регламент. Това решение ще опрости поканата за вноски, тъй като не съществува представяне на годишни работни програми или прогнозни бюджети, както и ще позволи на политическите партии да изпълняват своите дейности свободно и да ги коригират в течение на годината. 2.2.6. Срокове за използване на средствата на ЕС Докладът Giannakou призовава в своя раздел 24 за възможност за „натрупване на резерви и пренос на средства“. Въвеждането на новия дял не възпрепятства европейските политически партии да формират резерви от своите собствени ресурси. В допълнение европейските политически партии следва също да се ползват от известна гъвкавост по отношение на сроковете за използване на предоставените средства от ЕС. Стриктното прилагане на задължението за използване на тези средства в рамките на финансовата година, за която са били отпуснати, ще бъде трудно да се съгласува с нуждата европейските политически партии да приспособят своите ресурси към изборния цикъл. Въпреки това средствата на ЕС, които не са били изразходвани, трябва да се използват в рамките на разумен срок. Вноските за европейските политически партии следва да бъдат похарчени за покриване възстановимите разходи в рамките на две финансови години след финансовата година, за която са били отпуснати (n + 2), след което всички неизразходвани средства следва да бъдат възстановени от отговорният разпоредител с бюджетни кредити. 2.2.7. Съфинансиране Финансирането на европейските политически партии трябва да следва принципа на съфинансиране, създаден с Регламент xx/xxxx, без да се накърнява горепосочената възможност да се използва всяка неизползвана част от вноската на ЕС за покриване на възстановимите разходи в рамките на следващите две финансови години след нейното предоставяне. 2.2.8. Методи на финансиране Както при безвъзмездни средства, вноските могат да бъдат изплатени или чрез възстановяване на определен процент от разходите, или чрез система от предварително определени еднократни суми, единични разходи и единни ставки (forfaits). 2.2.9. 100 % предварително финансиране Вноските трябва да се плащат чрез едно плащане по предварителното финансиране, обхващащо 100 % от сумата, освен ако отговорният разпоредител с бюджетни кредити не реши друго поради надлежно обосновани причини. 2.2.10. Лихви по предварителното финансиране Чрез дерогация от член 5 от ФР всяка лихва, начислена върху суми по предварителното финансиране, получена от европейските политически партии, следва да се използва за изплащане на възстановими разходи в рамките на следващите две финансови години. 2.2.11. Режим на санкции и контрол Както в случая с безвъзмездните средства, в новия дял следва да се включват стандартни разпоредби по отношение на контрола от ЕП, OLAF и Сметната палата. Следва също така да се включи същият режим на санкции (административни и финансови санкции), който е приложим за бенефициерите на безвъзмездни средства. 3. Отражение върху бюджета Предвиденото изменение на ФР следва да не оказва значително отражение върху бюджета. Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА за изменение на Регламент [XXXX/2012 …] относно финансовите правила, приложими за годишния бюджет на Съюза по отношение на вноските на Съюза за европейски политически партии ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ, като взеха предвид Договора за функционирането на Европейския съюз, и по-специално член 322 от него, във връзка с Договора за създаване на Европейската общност за атомна енергия, и по-специално член 106а от него, като взеха предвид предложението на Европейската комисия, след предаване на проекта на законодателния акт на националните парламенти, като взеха предвид становището на Сметната палата[5], в съответствие с обикновената законодателна процедура, като имат предвид, че: (1) Политическите партии на европейско равнище са важен фактор за интеграцията в рамките на Съюза. (2) В член 10 от Договора за Европейския съюз и член 12, параграф 2 от Хартата на основните права на Европейския съюз се посочва, че политическите партии на европейско равнище допринасят за формирането на европейско политическо съзнание и за изразяването на политическата воля на гражданите на Съюза. (3) На 4 ноември 2003 г. Европейският парламент и Съветът приеха Регламент (ЕО) № 2004/2003 относно статута и финансирането на политическите партии на европейско равнище[6]. (4) В своята резолюция от 6 април 2011 г. относно прилагането на Регламент (ЕО) № 2004/2003 относно статута и финансирането на политическите партии на европейско равнище[7], Европейският парламент, в светлината на придобития опит, предложи известен брой подобрения относно финансирането на европейските политически партии и европейските политически фондации. (5) Комисията предложи нов Регламент (ЕС) № XXX/XXXX на Европейския парламент и на Съвета от хх/хх/хххх г. относно статута и финансирането на европейските политически партии и европейските политически фондации, който ще замени Регламент (ЕО) № 2004/2003. Това предложение определя нови правила или изменя съществуващи такива, inter alia, за финансирането на политическите партии и политическите фондации на европейско равнище, по-специално по отношение на условията за финансиране, методите и разпределението на финансирането, даренията и вноските, финансирането на кампаниите за изборите за Европейски парламент, разумните разходи, забраната за финансирането, отчетите, изпълнението и контрола, санкциите и прозрачността. (6) Регламент […] на Европейския парламент и на Съвета от [.. 2012] г. относно финансовите правила, приложими за годишния бюджет на Съюза[8] (наричан по-нататък „Финансовият регламент“), следва да включва правила относно вноските от Европейския парламент за европейските политически партии. Тези правила следва да позволяват на политическите партии на европейско равнище да имат по-висока степен на гъвкавост по отношение на времевите срокове за използване на тези вноски, тъй като характерът на дейностите им го изисква. Системата на финансовата подкрепа за европейските политически партии чрез оперативни безвъзмездни средства, както е предвидено в член 117, параграф 5 от Финансовия регламент, не е подходяща за техните нужди, по-специално задължението да представят годишна работна програма и прогнозен оперативен бюджет — изискване, което не съществува в законодателството на държавите членки. Следователно финансовата подкрепа, дадена на европейските политически партии, следва да бъде под формата на специфична вноска, за да бъде адаптирана към специфичните нужди на европейските политически партии. (7) Докато финансова подкрепа следва да бъде отпускана без годишна работна програма и прогнозен оперативен бюджет, европейските политически партии следва да обосноват ex post разумното използване на средствата от Съюза. По-специално, отговорният разпоредител с бюджетни кредити следва да провери дали средствата са били използвани за плащане на възстановими разходи, както е посочено в поканата за вноски в рамките на сроковете, определени в настоящия регламент. Вноските за европейските политически партии следва да бъдат изразходвани в рамките на двете финансови години, следващи финансовата година, през които те са изплатени, след което всички неизразходвани средства следва да бъдат възстановени от отговорния разпоредител с бюджетни кредити. (8) Средствата на Съюза, отпуснати за финансиране на оперативни разходи на европейските политически партии, не следва да бъдат използвани за цели, различни от тези, установени в Регламент (ЕС) № […], и по-специално, за да се финансират пряко или непряко други организации, като например национални политически партии. Европейските политически партии следва да използват вноските, за да изплащат част от настоящите и бъдещите разходи, а не разходите или задълженията, възникнали преди подаване на заявленията за вноски. (9) Предоставянето на вноските следва също да бъде опростено и адаптирано към особеностите на европейските политически партии, по-специално чрез липсата на критерии за подбор, установяването на 100-процентно предварително финансиране като общо правило или възможност за използване на финансиране с еднократни суми, единна ставка и единични разходи. (10) Вноските от бюджета на Съюза следва да бъдат намалени или прекратени в случаите, когато европейските политически партии нарушават задълженията, определени в Регламент (ЕС) № […]. (11) Санкциите, които се основават на Финансовия регламент и на Регламент (ЕС) № […], и които следва да бъдат наложени от същата институция, се налагат по последователен начин и при зачитане на принципа „non bis in idem.“ В съответствие с член 22, параграф 7 от Регламент (ЕС) № […], административните и/или финансови санкции, предвидени в член [103] от Финансовия регламент, не се налагат в един от случаите, при които санкциите вече са били наложени въз основа на член 22, параграф 1 и член 22, параграф 6 от Регламент (ЕС) № [….]. (12) Финансовият регламент следва да бъде съответно изменен, ПРИЕХА НАСТОЯЩИЯ РЕГЛАМЕНТ: Член 1 Регламент (ЕС) № [..] се изменя както следва: (1) Добавя се следният дял в част 2: „ДЯЛ VIII ВНОСКИ ЗА ЕВРОПЕЙСКИ ПОЛИТИЧЕСКИ ПАРТИИ Член [196a] Общи разпоредби 1. За целите на настоящия регламент европейските политически партии означават образувания, учредени и регистрирани като такива в съответствие с Регламент (ЕС) № [….] на Европейския парламент и на Съвета[9]. 2. Преки финансови вноски от бюджета могат да бъде отпускани на европейските политически партии с оглед на приноса им за формирането на европейско политическо съзнание и за изразяването на политическата воля на гражданите на Съюза. Член [196б] Принципи 1. Вноските се използват само за възстановяване на процент от оперативните разходи на европейските политически партии, пряко свързани с целите на тези партии. Вноските не трябва да се използват за предоставяне пряко или непряко на някаква лична полза, в брой или в натура, на отделни членове или служители на европейска политическа партия. 2. Вноските не се използват за финансиране на дейности на трети страни, по-специално на национални политически партии или политически фондации на европейско или национално равнище, независимо дали под формата на субсидии, дарения, заеми или други подобни споразумения. 3. Вноските са подчинени на принципите на прозрачност и равно третиране, в съответствие с критериите, установени в Регламент (ЕС) № [….]. 4. Вноските се предоставят от Европейския парламент на годишна основа и се публикуват в съответствие с член 31, параграф 2. 5. Европейските политически партии, които получават вноски, не получават други средства от бюджета за същите цели. Във всеки случай нито една разходна позиция не може да се финансира два пъти от бюджета. Член [196в] Бюджетни аспекти Вноските се изплащат от раздела на бюджета за Европейския парламент. Член [196в] Покана за вноски 1. Вноските се предоставят чрез покана за вноски, публикувана всяка година поне на уебсайта на Европейския парламент. 2. На дадена европейска политическа партия може да бъде отпусната само една вноска годишно. 3. Европейска политическа партия може да получи вноска, ако подаде заявление за финансиране по реда и условията, посочени в поканата за вноски. 4. В поканата за вноски се определят критериите за допустимост, които трябва да бъдат изпълнени от заявителя, както и критериите за отстраняване. 5. В поканата за вноски се определя най-малко характерът на разходите, които могат да бъдат възстановени чрез вноската. Член [196г] Процедура за отпускане 1. Заявленията за вноски се представят в писмена форма, включително, по целесъобразност, в защитен електронен формат. 2. Вноските не могат да бъдат предоставени на заявители, които по време на процедурата за отпускане на вноски са в една от ситуациите, посочени в член 100, параграф 1, член 101 и член 103, параграф 1, буква а), както и на тези, които са регистрирани в централната база данни за отстраняванията въз основа на член 102. 3. Заявителите могат да удостоверят, че те не се намират в някоя от ситуациите, посочени в параграф 2. 4. Вноските се предоставят чрез споразумение или решение за вноските, както е посочено в поканата за вноски. 5. Отговорният разпоредител с бюджетни кредити може да бъде подпомаган от комитет за оценка и установяване на решението за предоставяне. Отговорният разпоредител с бюджетни кредити следва да определя правилата по отношение на състава, назначаването и функциониране на такъв един комитет, както и правила за предотвратяване на конфликт на интереси. Член [196д] Процедура за оценяване 1. Заявленията се подбират въз основа на критериите за предоставяне, определени в Регламент (ЕС) № ххх/хх, от заявленията, които отговарят на критериите за допустимост и за отстраняване. 2. Критериите за допустимост определят условията за заявителя, за да може той да е в състояние да получи вноска съгласно правилата, определени в Регламент (ЕС) № [….]. 3. В решението на отговорния разпоредител с бюджетни кредити относно заявленията трябва да се посочи най-малко: a) предмета и общата сума на вноската; б) имената на избраните заявители и приетите суми; в) имената на отстранените заявители и мотивите за тяхното отстраняване. 4. Отговорният разпоредител с бюджетни кредити информира писмено заявителите за решенията по техните заявления. Ако искането за вноска се отхвърли, или поисканите суми не се предоставят частично или изцяло, отговорният разпоредител с бюджетни кредити дава обяснение за причините за отхвърлянето на заявлението или за непредоставянето на заявените суми, по-специално по отношение на критериите за допустимост и за предоставяне, посочени в параграфи 1 и 2. Член [196е] Форма на вноските 1. Вноските може да бъдат отпуснати под формата на: a) възстановяване на определен процент от действителните разходи; б) възстановяване въз основа на единичните разходи; в) еднократни суми; г) финансиране с единна ставка; д) комбинация от формите, посочени в букви а)—г). 2. Само разходите, които отговарят на критериите, установени в поканите за вноски, и които не са направени преди датата на подаване на заявлението, могат да бъдат възстановени. Член [196ж] Правила относно вноските 1. Еднократните суми обхващат изцяло някои разходи, необходими за извършване на специфична дейност на европейската политическа партия. Когато се използват, еднократните суми се използват в комбинация с други форми на вноски. 2. Единичните разходи покриват всички или някои специфични категории на възстановимите разходи, които предварително са били ясно установени въз основа на сумата на единичните разходи. 3. Финансирането с единна ставка обхваща специфични категории възстановими разходи, които предварително са били ясно установени чрез прилагане на процент. 4. При използването на еднократни суми, финансиране с единна ставка и единични разходи, това се определя в поканата за вноски. Споразумението или решението за вноските включва разпоредби, които позволяват проверка, че са спазени условията за предоставяне на еднократни суми и финансиране с единна ставка или единични разходи. Член [196з] Предварително финансиране Вноските се плащат под формата на едно предварително финансиране на 100 % от сумата, освен ако в надлежно обосновани случаи отговорният разпоредител с бюджетни кредити не реши друго. Член [196и] Гаранции Отговорният разпоредител с бюджетни кредити може, ако счете, че е уместно и пропорционално, поотделно за всеки един случай и в съответствие с анализ на риска, да изиска от дадена европейска политическа партия да внесе гаранция предварително, за да ограничи финансовите рискове, свързани с изплащането на предварителното финансиране само когато, в светлината на оценката на риска, политическата партия е в непосредствен риск да се намери в някое от положенията, посочени в член 100, параграф 1, буква а) и г), или когато Европейският парламент официално е започнал административна процедура, която може да доведе до изключване и/или отмяна на неговата вноска. Член 125 относно гаранцията за предварителното финансиране за безвъзмездни средства се прилага mutatis mutandis. Член [196й] Усвояване на вноските 1. Вноските следва да бъде изразходена в съответствие с член 196б. 2. Всяка част от вноската, която не е използвана в рамките на финансовата година, за която се отнася тази вноска, се разходва за всички възстановими разходи, направени до 31 декември на година n+2. Останалата част от вноската, която не е усвоена в рамките на срока n+2, се възстановява в съответствие с глава 5 на част първа. 3. Европейските политически партии спазват максималния процент на съфинансиране, определен в Регламент XX/XXXX. Остатъчните суми от вноските за предишните две години не може да се използват за финансиране на частта, която европейските политически партии трябва да осигурят от собствените си ресурси. 4. Европейските политически партии трябва първо да използват средствата, които не са били използвани в рамките на финансовата година, за която се отнася вноската, преди използването на вноските, отпуснати след тази година. 5. Лихвите, натрупани от плащания за предварително финансиране, се считат за част от вноската на Съюза. Член [196к] Доклад относно използването на вноските Европейската политическа партия, в съответствие с условията и сроковете, предвидени в поканата за вноски, представя за одобрение на отговорния разпоредител с бюджетни кредити окончателен доклад относно използването на вноската и отчетите за нея. Отговорният разпоредител с бюджетни средства изготвя своя годишен доклад за дейността, посочен в член 63, параграф 9, въз основа на окончателния доклад и отчетите, посочени в първи параграф. Той може да използва други оправдателни документи за целите на своя доклад. Член [196л] Изплащане на салдо 1. Сумата на вноската не става окончателна, докато отговорният разпоредител с бюджетни кредити не приеме окончателния доклад и отчети, посочени в член 196к. Приемането на доклада и отчетите не засяга последващите проверки от Европейския парламент. 2. Всяка неизразходвана сума по предварителното финансиране не става окончателна до момента, в който е била използвана от европейската политическа партия, за да плати възстановимите разходи, които отговарят на критериите, определени в поканата за вноски. 3. Когато европейската политическа партия не изпълнява задълженията си, свързани с използването на средства, вноските се отменят, намаляват или прекратяват, след като на европейската политическа партия е дадена възможност да представи своите забележки. 4. Отговорният разпоредител с бюджетни кредити проверява преди извършване плащането на салдото, дали европейската политическа партия все още е регистрирана в регистъра, посочен в член 6 от Регламент (ЕС) № [….], и дали не е била обект на някоя от санкциите, предвидени в член 22 от посочения регламент, между датата на нейното заявление и края на финансовата година, за която се отнася тази вноска. 5. Когато европейската политическа партия вече не е регистрирана в регистъра, посочен в член 6 от Регламент (ЕС) № [….], или е била предмет на една от санкциите, предвидени в член 22 от посочения регламент, отговорният разпоредител с бюджетни кредити може да спре, намали или прекрати вноските и да си възстанови неправомерно изплатени суми съгласно споразумението или решението за вноските, пропорционално на сериозността на грешките, нередностите, измамата или други нарушения на задълженията, свързани с използването на вноската, след като на политическата партия е била дадена възможност да представи своите забележки. Член [196м] Контрол и санкции 1. Всяко споразумение или решение за вноски предвижда изрично Европейският парламент, Европейската служба за борба с измамите и Сметната палата да упражнят своите контролни правомощия относно документацията и помещенията на всички европейски политически партии, изпълнители и подизпълнители, които са получили средства от Съюза. 2. Административни и финансови санкции, които са ефективни, пропорционални и възпиращи, могат да се налагат на заявителите от отговорния разпоредител с бюджетни кредити, в съответствие с член [103], без да се засяга член 22, параграф 7 от Регламент (ЕС) № [….]. 3. Санкциите, посочени в параграф 2, може да бъдат наложени на европейски политически партии, които в момента на представяне на заявлението за вноски или след като са получили вноската, са представили декларации с невярно съдържание при предоставянето на информацията, изисквана от отговорния разпоредител с бюджетни кредити, или не са предоставили тази информация. Член [196н] Съхраняване на документацията 1. Европейските политически партии запазват документацията, оправдателните документи и други записи, които се отнасят до вноската, в продължение на пет години след представяне на окончателния доклад, както и отчетите, посочени в член [196к]. 2. Документацията, свързана с одити, жалби, съдебни спорове или уреждане на вземания, произтичащи от използването на вноската, се запазват до края на такива одити, жалби, съдебни спорове или уреждане на вземания.“ (2) В член 115, параграф 2 се добавя следната точка й): „… [й)] вноски за европейски политически партии, посочени в дял VIII на част втора.“ (3) Член 117, параграф 5 и член 117, параграф 3, втора алинея се заличават. Член 2 Настоящият регламент влиза в сила на [двадесетия] ден след публикуването му в Официален вестник на Европейския съюз. Настоящият регламент е задължителен в своята цялост и се прилага пряко във всички държави членки. Съставено в Брюксел на .... година. За Европейския парламент За Съвета Председател Председател [1] Предложение за регламент на Европейския парламент и на Съвета относно финансовите правила, приложими за годишния бюджет на Съюза, (COD 2010/0395; документ CS 12250/12 ADD1 от 6 юли 2012 г.) [2] Регламент (ЕО) № 2003/2004 на Европейския парламент и на Съвета от 4 ноември 2003 г. относно статута и финансирането на политическите партии на европейско равнище (ОВ L 297, 15.11.2003 г., стр. 1) [3] „Относно прилагането на Регламент (ЕО) № 2004/2003 относно правилата за политическите партии на европейско равнище и правилата за тяхното финансиране от 15 март 2011 г.“ – (2010/2201 (INI) [4] Регламент (EО) № 1605/2002 на Съвета от 25 юни 2002 г., (OВ L 248, 16.9.2002 г., стр. 1.) [5] ОВ […], […], стр. […] г. [6] ОВ L 97, 15.11.2003 г., стр. 1 [7] 2010/2201 (INI). [8] OВ […] г. [9] ОВ […]